নির্ঘণ্টের তৃতীয় অংশে রয়েছে রচয়িতাসূচি। এতে নতুন চর্যাপদ গ্রন্থের প্রায় একশ পদকর্তার নাম বর্ণানুক্রমিকভাবে সন্নিবেশিত হয়েছে। প্রতিটি পদকর্তার নামের পাশে সংকলনের পদের সংখ্যা ব্যবহার করে তাঁর রচিত পদ বা পদগুলো নির্দেশ করা হয়েছে। এটি পর্যালোচনা করে দেখা যায়, এ-সংকলনে সবচেয়ে বেশিসংখ্যক পদ রয়েছে হর্ষনৃসিংহ নামের পদকর্তার। তাঁর পদের সংখ্যা আটত্রিশটি। অবশ্য কুলিশ বা নামের সঙ্গে কুলিশযুক্ত পদকর্তাদের (যেমন : কুলিশরত্ন, কুলিশাচার্য, কুলিশবজ্র ইত্যাদি) সকলের পদ একত্রে মেলালে তার সংখ্যা হয় সবচেয়ে বেশি, অর্থাৎ চলিস্নশটি। কর্ণপা এবং নামের সঙ্গে কর্ণপা রয়েছে এমন পদকর্তাদের পদসংখ্যা চোদ্দো। দশটি পদ রচনা করেছেন রত্নবজ্র। নয়টি পদের রচয়িতা সুরতবজ্র। ভাস্পতি রচনা করেছেন ছয়টি পদ। যোগমুনি বজ্রাচার্য রচনা করেছেন পাঁচটি পদ। চারটি করে পদ রয়েছে ওঙ্কারবজ্র, রসদত্তাচার্য, ভুবনহর্ষ ও রত্নকুলিশের। তিনটি করে পদের রচয়িতা হচ্ছেন অদ্বয়বজ্র, চন্দ্রবজ্র, গুদারি বা গোদরি, পরমাদিবজ্র, বিলাসবজ্র, লীলাবজ্র, শাশ্বতবজ্র, সিদ্ধিবজ্র ও হরুকবজ্র। পনেরোজন পদকর্তা দুটি করে চর্যাপদ রচনা করেছেন আর ছাপ্পান্নজন পদকর্তা রচনা করেছেন একটি করে চর্যাপদ। গবেষক জানিয়েছেন, আটাশিটি পদের পদকর্তা শনাক্ত করা সম্ভব হয়নি।